Pe fondul disputelor dintre actualul guvern și fostul guvern privind ultima rectificare bugetară, realizată în luna noiembrie, apar și informații ”pe surse” ce ar putea constitui o explicație la acuzele formulate de Liviu Dragnea. Execuția pe 2016 ar indica un minus de 14 miliarde de lei faţă de veniturile prognozate la rectificarea din noiembrie 2016.

Foto: Inquam Photos/Octav Ganea

Aceasta ar fi cea mai proastă realizare la venituri din ultimii 10 ani: 29% din PIB, potrivit informațiilor Zf.ro.

Primele estimări privind execuţia bugetară pe 2016 indică venituri la bugetul general consolidat de doar 221,5 miliarde de lei, cu 14,2 miliarde de lei mai puţin faţă de veniturile estimate la rectificarea din noiembrie 2016 şi cu 11,5 miliarde de lei faţă de veniturile obţinute în 2015, conform unor surse apropiate de Ministerul Finanţelor.

Astfel, bugetul era construit, conform rectificării din noiembrie 2016, pe venituri de 235,7 miliarde de lei dar execuţia arată venituri de doar 221,5 miliarde de lei din cauza nerealizărilor din noiembrie şi decembrie.

Veniturile de doar 221,5 miliarde de lei pe 2016, chiar dacă deficitul a rămas la 2,6% din PIB, împiedică guvernul Grindeanu să meargă pe venituri de 253 miliarde de lei în 2017, cu 15% mai mari.

De ce este PSD deranjat

Problema este că de la cele 253 miliarde de lei venituri prognozate pentru 2017, trecute chiar pe prima pagină a prezentării bugetului de către PSD, pleacă tot programul de guvernare pentru 2017.

Dacă se pornea de la 231-235 miliarde de lei venituri în 2016, cât se estima, creşterea de venituri nominală de circa 8% pentru 2017 era fezabilă, dar plus 15% este improbabil. Cu un nivel mai jos la veniturilor prognozate, automat toate cheltuielile trebuie ajustate sau deficitul bugetar trebuie dus la 4-5% din PIB, iarăşi inacceptabil.

Programul iniţial, adică bugetul lăsat de ultimul guvern Victor Ponta, prevedea venituri la bugetul general consolidat în 2016 de 231,1 miliarde de lei, cu doar 1% mai mici faţă de veniturile din 2015, cu toate scăderea TVA de la 24% la 20%.

De ce au scăzut veniturile

Guvernul tehnocrat Dacian Cioloş a preluat acest buget, ba mai mult, în două rectificări succesive, dintre care ultima făcută după 15 noiembrie, deci când avea datele de execuţie pe primele 10 luni ale anului 2016, a prognozat că veniturile se vor duce la 235,7 miliarde de lei, ceea ce însemna un plus de 1% faţă de execuţia din 2016.

În noiembrie şi decembrie totul a fost dat peste cap pentru că estimările privind veniturile nu au fost realizate. Astfel, în decembrie 2016 veniturile la bugetul general consolidat au fost doar de 16 miliarde de lei, cu 30% mai mici decât în decembrie 2015, când au fost de 24 miliarde de lei.

Nerealizarea veniturilor pe 2016 provine din scăderea încasărilor din TVA cu 1,5 miliarde de lei - au fost încasări de doar 51,7 miliarde de lei faţă de 53,1 miliarde de lei estimările de încasări la rectificarea din noiembrie 2016, a accizelor, a altor taxe, 3 mld. lei în minus de la veniturile nefiscale.

De asemenea, încasările din fonduri UE fuseseră estimate la 12,8 miliarde de lei pe tot anul 2016 dar în realitate au fost de 4,4 miliarde de lei. Pe de altă parte, cheltuielile aferente pentru proiecte UE au fost la rândul lor doar 6,3 mld. lei faţă de un estimat de 10,5 miliarde de lei.

Cheltuielile mai mici cu proiecte UE şi reducerea cheltuielilor de investiţii faţă de cele estimate au permis încadrarea într-un deficit de 2,6% din PIB.

Cele 221,5 miliarde de lei venituri estimate în acest moment pentru 2016 reprezintă doar 29,2% din PIB-ul estimat pentru 2016 la 758,5 miliarde de lei. Acesta este cel mai scăzut nivel de colectare a veniturilor la buget din ultimii zece ani.

În plus, faptul că noiembrie şi decembrie au stat atât de prost la venituri arată un trend descrescător destul de abrupt al economiei, aceasta fiind de fapt vestea mai proastă decât faptul că guvernul Cioloş a supraestimat veniturile la buget.